Sitt itfal ta' bejn il-ħames u l-għaxar snin tilfu ħajjithom u oħrajn indarbu wara li xarabank tal-iskola li kienet qed iġġorr ħamsa u tletin tifel u tifla baqgħet dieħla f'siġra f'inċident f'Tennessee, l-Amerka. Ħamsa minnhom mietu fuq il-post, filwaqt li wieħed mill-għoxrin li ddaħħlu l-isptar wara l-inċident miet ftit tal-ħin wara. Il-pulizija kellha suspetti li x-xufier saq b'mod perikoluż u b'veloċità eċċessiva li wassal għall-inċident. Filfatt ix-xufier tax-xarabank qed jinżamm arrestat. Il-President elett Amerikan Donald Trump qal li meta f'Jannar jieħu t-tmexxija tal-pajjiż f'idejh, mhux se jonora l-ftehim magħruf bħala Trans-Pacific Partnership. Dan il-ftehim kien iffirmat is-sena l-oħra minn tnax-il pajjiż, li bejniethom għandhom erbgħin fil-mija tal-ekonomija fid-dinja. L-għan tiegħu huwa li jsaħħaħ ir-rabtiet ekonomiċi bejn il-pajjiżi inkwistjoni u allura jagħti spinta lit-tkabbir. Donald Trump qal ukoll li se jnaqqas ir-restrizzjonijiet fuq il-produzzjoni tal-faħam u se jwaqqaf l-abbużi fil-ħruġ tal-viża. Thomas Mair intbagħat għomru l-ħabs wara li nstab ħati tal-qtil tal-Membru Parlamentari Ingliża Laburista Jo Cox. Ir-raġel ta' tlieta u ħamsin sena spara u ta daqqiet ta' sikkina lill-omm ta' żewġt itfal f'Birstall f'Ġunju li għadda, ġimgħa qabel ir-referendum ta' Brexit. Fl-attakk, Mair għajjat 'Britain First', iżda l-imħallef qal li l-patrijott veru kienet Cox, mhux Mair. Il-prosekuturi qalu li Mair kien imqanqal minn mibegħda u r-reati tiegħu ma kienu xejn għajr terroriżmu. Liebes libsa skura u ingravata blu, Mair baqa' bla emozzjoni hekk kif il-verdett inqara, wara siegħa ta' deliberazzjoni. Il-Parlament Ewropew ivvota biex jitwaqqfu l-pjanijiet biex it-Turkija tidħol fl-Unjoni Ewropea. Kienu erba' mija disgħa u sebgħin Membru Parlamentari Ewropew li vvutaw favur il-mozzjoni biex jiġu emendati r-relazzjonijiiet tal-Unjoni Ewropea u t-Turkija. Sebgħa u tletin ivvotaw kontra, u mija u sebgħa membru parlamentari astejnew. Din id-deċiżjoni aktarx ġiet bħala rispons għar-ripressjoni t'Ankara tal-oppożizzjoni politika u l-midja indipendenti li bdiet f'Lulju wara li falla l-kolp ta' stat. Il-Grupp tas-Soċjalisti u Demokratiċi fil-Parlament Ewropew qal li minn dejjem kien favur il-proċess tal-integrazzjoni tat-Turkija mal-Unjoni Ewropea, iżda s-sitwazzjoni issa saret intollerabbli. MARTIN SCHULZ JITFA' ĦARSTU XI MKIEN IEĦOR Il-President tal-Parlament Ewropew Martin Schulz mhux se jikkontesta l-elezzjoni li jmiss tal-Parlament Ewropew. Minflok se jittanta xortih fix-xena politika Ġermaniża. Waqt indirizz li għamel, Martin Schulz qal li ħadem biex isaħħaħ il-proġetti Ewropej waqt li kien Membru Parlamentari Ewropew, u jixtieq ikompli jagħmel l-istess mill-kapitali Berlin. Schulz li pprova jsir President tal-Kummissjoni Ewropea se jiffoka fuq l-elezzjoni ġenerali Ġermaniża tas-sena d-dieħla fejn Angela Merkel ukoll qed tittama li terġa' ssir Kanċillier għar-raba' darba. GĦEXIRIEN MEJTA FI SPLUŻJONI Tmenin persuna, il-maġġoranza tagħhom Musulmani Shiiti nqatlu f'attakk bi trakk bomba fi triq prinċipali f'Baghdad. L-isplużjoni seħħet biswit pompa tal-petrol u ħanut fin-Nofsinhar tal-belt. Fil-ħin tal-attakk, it-triq kienet mimlija Musulmani li kienu qed jipparteċipaw f'pellegrinaġġ Iżlamiku. Il-grupp militanti tal-Istat Iżlamiku refa' r-responsabbiltà għal dan l-attakk.